
SAMMENSLÅING UIT-HITØ – HØRINGSUTTALELSE FRA AFH

Viser til høringsdokumentet – ”Det nye universitetet” datert 10.11. 2006.

Avdelingsledelsen har oppfordret de enkelte utdanningene om å drøfte høringsdokumentet i egne miljø. I tillegg har fusjonsplanene vært drøftet på felles personalmøte ved AFH i januar der også rektor var til stede og i ledermøte i februar. Dekan, prodekanene og administrativ leder har dessuten deltatt i ”Tenke-tanke gruppen” sammen med Det medisinske fakultet. Sykepleierutdanningen hadde fusjon som tema på eget lærermøte, og har utarbeidet en egen uttalelse som vedlegges. 

På bakgrunn av diskusjonene ønsker vi å gi følgende høringsuttalelse: 

Generelt vil vi gi uttrykk for enighet om at det trengs et konstruktivt engasjement blant ansatte og studenter for å ha mulighet til gjennomføre fusjonsplanene og at planene gir muligheter til å tenke nytt om framtida.  

Et nytt universitet i Nord – Visjonen og målet:
De to institusjonenes styrer har utarbeidet en visjon for arbeidet med fusjonen:

” vi skal skape et nasjonalt og internasjonalt kraftsenter for kompetanse, vekst og nyskapning i nordområdene”. 

Det nye Universitetet må revitalisere det tidligere samfunnsnære utgangspunkt som UiTø hadde. Det overordnede målet må være samfunnsbygging der virkemidlene er undervisning, forskning og formidling. 
Det nye universitetet skal drive både utdanning, forskning og formidling. I den videre prosessen må det legges vekt på at det finnes verdiforskjeller mellom høgskole og universitet. De ulike verdiene må likestilles i en fusjonsprosess.

Vi vil også understreke at profesjonsutdanningens kjerneverdi er kjennetegnet ved at den er systematisk innrettet mot ulike yrkesfelt – nærhet til praksis og til klient- og pasientbehov. Det er viktig å forholde seg konstruktivt til spenningen og motsetningsforholdet mellom teori og praksis som uunngåelig vil prege disse utdanningene.  

Likevel må siktemålet være alt annet enn å etablere et ensidig regionalt orientert universitet. Fri forskning og landsdelsrelatert forskning trenger ikke nødvendigvis å komme i noen motsetningsforhold. Mange av de utfordringene landsdelen står overfor i dag er også globale. Det er fullt ut mulig både å være internasjonalt og globalt orientert og å samtidig ha en regional og lokal forankring.  

Det nye universitetet må vektlegge sin nærhet og sine forpliktelser overfor den samiske og kvenske befolkningen og for landsdelens flerkulturelle arv. 
Nordområdesatsningen er viktig strategisk, men det er også viktig å fremheve at det nye universitet skal være et nasjonalt kraftsenter for Nord-Norge. 

Det nordnorske perspektivet som sto så sentralt i debatten om etablering av universitet og som var så sterkt vektlagt i Universitetets første år må komme tydeligere fram igjen. En sentral plass/forankring i den nordnorske landsdelen bør gjøres tydeligere og presiseres. Det må ha satsingsområder som gjør at det blir lagt merke til og at den nordnorske befolkningen identifiserer seg med og oppfatter universitet som sitt eget.
En følge av en eventuell fusjon er at en vil framstå som en mer tydelig enhet i landsdelen, ikke minst pga med et bredt undervisningstilbud. På den måten kan en fremstå sterkere i konkurransen om studentene selv om mange studenter har studentbyen Tromsø som førstevalg, ikke institusjonene. 

En fremtidsrettet helsetjeneste vil innbefatte større grad av tverrfaglige team, og slik utdanning kan bedre ivaretas i en felles institusjon enn i to. Fusjonen kan fremme et mer helhetlig helsebegrep. En vil få en felles forståelse i bunnen for deretter å utvikle profesjoner som må jobbe i team på tvers av profesjonsgrener. 

En del fagmiljøene er i dag utsatt for eksport av kompetanse. En fusjon vil ikke kunne løse dette, men gode og spennende fagmiljø vil sannsynligvis være den beste forutsetningen for å beholde folk forutsatt ellers like betingelser. Større og bredere fagmiljø vil være en positiv faktor til dette. Det må også være rom for den frie forskningen.
Forskning og utvikling:

Økt forskningsaktivitet forutsetter kompetanseheving av fagpersonalet. Samarbeidsprosjekter der ansatte rekruttert fra høgskolen og fra universitetet deltar, vil kunne øke kompetansen blant høgskoleansatte på en enklere og raskere måte innen en fusjonert enhet. 

Til tross for at det på Høgskolen foregår en god del av FoU-virksomhet, så gjelder dette i liten grad forskning på de ulike profesjonene som vi kvalifiserer for. I et fusjonert helsefagutdanningsmiljø mener vi at forskning på ulike sider ved profesjonsutøvelsene, profesjonsutdanningenes historie, forholdet mellom profesjonsutdanninger og profesjonenes interesseorganisasjoner og også ulike måter å organisere utdanningene på vil måtte stå sentralt og kunne bli løftet frem på en tydeligere og mer helhetlig måte.
Skal en få til samhandling om forskning må det være via prosjekter som er av felles interesse. Dette kan for eksempel være innenfor områder som eldreforskning, helsetjenesteforskning og helsebredskap. Det er i dag for lite helseforskning i klinikken. En økt satsing på dette området vil kunne gi stor gevinst for samfunnet. En ser også for seg at det her vil kunne oppstå nye spennende forskningsgrupper/miljø.

For å stimulere til felles prosjekter bør det avsettes midler der forutsetningen for å få støtte er at det er parter fra begge miljøene som skal bidra. Det medisinske fakultet har erfaring med slik styrt forskningsvirksomhet både internt mellom instituttene og sammen med Helse Nord. 

Utvikling av forskningsmetoder for og som framhever det særegne innafor helsefagene er viktig og bør være et satsningsområde. Ved å bringe sammen miljø som har ulik vinkling og metodebruk kan det oppstå synergier. 

I utviklingen av det nye universitetets profil bør en legge vekt på utviklingsarbeid nært knyttet til praksisfeltet og i samspill med våre øvrige samarbeidspartner. Her vil også formidling være viktig.  
Verdier som gjensidig respekt og forståelse av hverandres ulikheter og likheter og et syn på hverandre som likeverdig av helt avgjørende betydning for å kunne lykkes med etablering av et nytt universitet.

De fleste helsefagene har et nært samarbeid med praksis, og dette gir en unik mulighet til å drive/videreutvikle forskning/utviklingsarbeid i praksisfeltet – ikke bare forske på praksis. Dette bør en benytte seg av.

Utdanningstilbud:

I dag ser en tendens til mer og mer spesialisering blant alle typer helsearbeidere. Faren med dette er at en mister et helhetlig syn på pasienten. For å bøte på dette opptrer spesialkompetansen mer og mer i team. Trening i kommunikasjon og samhandling bør være gjennomgående i studiene som en modningsprosess. Eksempler er å sette sammen terapeutiske team, en studentpoliklinikk eller bruke f. eks undervisningssykehjemmet som felles treningsarena. 

Det må utredes hvilke av de nåværende kurs som kan tilpasses til å være felles kurs på tvers av utdanningene og om det skal opprettes nye der samhandling mellom profesjonene står i fokus. Det vil også være viktig med kompetanse i det å lede grupper sammensatt av ulike fagprofesjoner. 

Høgskolen har i dag mange bachelorutdanninger og videreutdanninger. For HiTø er det viktig å tilby et fullstendig løp fram til master og PhD for de som starter på grunnutdanningene. Mange videreutdanninger ”henger i luften”. En tenker seg ikke nødvendigvis egne mastere for alle grunnutdanningene, men eventuelt en felles master for de minste fagene med flere studieretninger. 

Når det gjelder profil på utdanningene ved det nye universitetet bør det reflektere både på praksis og kultur. Det kan ha mye for seg å se tilbake på hva som var særegent ved universitetet i Tromsø tidligere/fra starten – eks nærhet til og praksis sin sterke plass i studier.

En forutsetning er at det utvikles studier på alle nivå med fokus på praksis

Et nytt universitet bør også ha fokus på internasjonal helse og etablere studietilbud innenfor dette- tenke lokalt og handle globalt

Samfunnsansvar:

Det nye universitetet må utvikle utdanningstilbud som svarer på samfunnets behov – både regionalt, nasjonalt og internasjonalt 

Det finnes i dag ikke noe forskningsmiljø og høgere utdanningstilbud som studerer/forsker på de store helsereformene innafor samfunnet i dag; det en kan kalle helse- og sosialpolitiske utfordringer i landsdelen.  Hvordan ulike reformer virker inn på organisasjoner og arbeidsliv.  Dette bør etableres og kan fylle et tomrom.

Universitetet skal tjene hele landsdelen. Derfor blir det viktig å se på muligheten for å sette i gang med gang med desentralisert utdanning. Dette kan være en måte og møte landsdelens behov for høyere utdanning. På dette området har høgskolen en del erfaring og kan bidra sterkt. Det vil også være rimelig i en slik sammenheng også å vurdere nye utdanningsformer ikke minst i lys av de mulighetene som ny teknologi åpner for.

Det nye universitetet bør også vurdere å etablere forskningsmiljø som satellitter for eksempel i distriktene og i andre byer i Nord Norge og i Nordområdene forøvrig.

Det er viktig at nytteverdien av forskning og fagutvikling kommer fram og når ut til de som skal/kan anvende denne. Derfor kan mye tale for å etablere et formidlingssenter ved universitetet. Formidling av resultater fra forsknings- og utviklingsarbeider til både offentlig og privat sektor bør vektlegges/styrkes. Dette for å sikre at resultatene blant annet kan komme til praktisk anvendelse, når ut osv. 

Fusjonsprosessen:

En forutsetning for å ha mulighet til å lykkes med fusjonsprosessen er at det settes av tid og midler til denne. Arbeidet med å skaffe midler må prioriteres..

Viktig at det fremover blir en åpen prosess hvor ledelsen er godt synlig og deltar på åpne møter på tvers av de to institusjonene. Dette er en prosess hvor folk blir engasjert og emosjonelt berørt, og hvor det er mye krefter i sving og hvor mange kanskje føler seg utrygge.  Viktig at prosessen løftes frem, er godt synlig og diskuteres.  

Viktig at ledelsen tar initiativ til møter.  

Prosessen videre er skissert i høringsdokumentet.  Det synes å være satt av relativt kort tid til det videre arbeidet.  Vi vil påpeke at vi trenger mer tid til å debattere samtid som det er viktig å få en avklaring på målet om fusjon eller ikke.
Utfordringen blir å få en god prosess fremover, med debatter osv hvor mange ansatte deltar.

Arnfinn Andersen

